**1 Οκτωβρίου 2024**

**Θέμα:** **1ος Πανελλήνιος Μαθητικός Διαγωνισμός Αποταμίευσης στην ΣΤ’ Δημοτικού**

Αγαπητέ/ή κε/κα Διευθυντά/Διευθύντρια,

Αγαπητοί εκπαιδευτικοί,

**Το Ινστιτούτο Χρηματοοικονομικού Αλφαβητισμού αναβιώνει την Ημέρα της Αποταμίευσης και προκηρύσσει τον 1ο** **Πανελλήνιο Μαθητικό Διαγωνισμό Αποταμίευσης για το σχολικό έτος 2024-2025**. Κύριος σκοπός του διαγωνισμού είναι η ευαισθητοποίηση των μαθητών/-τριών της ΣΤ’ Δημοτικού σχετικά με την αναγνώριση των οφελών και την τελική υιοθέτηση της καλής συνήθειας της Αποταμίευσης.

Βασική επιδίωξη του Ινστιτούτου Χρηματοοικονομικού Αλφαβητισμού αποτελεί η εισαγωγή των μαθητών/-τριών, σε αρχικό στάδιο, στην υπεύθυνη διαχείριση των χρημάτων και, πιο συγκεκριμένα, στην εκμάθηση για την σημασία της αποταμίευσης, την έννοια της αναβαλλόμενης ευχαρίστησης, την ιεράρχηση των αναγκών και των δαπανών, καθώς και τους τρόπους με τους οποίους μπορούν να θέτουν χρηματοοικονομικούς στόχους και να τους επιτυγχάνουν. Η επιδίωξη αυτή μπορεί να γίνει πράξη μέσα από την κατάλληλα σχεδιασμένη διαγωνιστική διαδικασία του Πανελληνίου Μαθητικού Διαγωνισμού Αποταμίευσης, καθώς επίσης και από το αμιγώς εκπαιδευτικό προπαρασκευαστικό του στάδιο.

Οι μαθητές/-ήτριες θα έχουν κατά αυτό τον τρόπο την ευκαιρία να ευαισθητοποιηθούν και να μάθουν γιατί είναι σημαντικό να αποταμιεύουν τα χρήματά τους, να γνωρίσουν τους τρόπους με τους οποίους μπορούν να ξεκινήσουν να αποταμιεύουν και να αντιληφθούν, μέσα από συγκεκριμένα παραδείγματα μικρότερων και μεγαλύτερων στόχων, πώς αυτοί μπορούν να επιτευχθούν μέσα από την καλή συνήθεια της αποταμίευσης. Θα έχουν επίσης την ευκαιρία να μάθουν ότι η αποταμίευση, μας επιτρέπει να έχουμε χρήματα για τα πράγματα που θέλουμε ή για πράγματα που μπορεί να χρειαστούμε ξαφνικά, μας βοηθά να προετοιμαστούμε για το μέλλον, και μας προσφέρει μια αίσθηση ανεξαρτησίας και χρηματοοικονομικής ασφάλειας.

Υπό αυτή την προσέγγιση, **το Ινστιτούτο Χρηματοοικονομικού Αλφαβητισμού, θεσπίζει έναν Πανελλήνιο Μαθητικό Διαγωνισμό** αποκλειστικά για την καλή συνήθεια της αποταμίευσης, με σκοπό η διαγωνιστική του διαδικασία να πραγματοποιείται **στο πλαίσιο της Παγκόσμιας Ημέρας Αποταμίευσης**, η οποία γιορτάζεται κάθε χρόνο στις **31 Οκτωβρίου**. Σημειώνεται στο σημείο αυτό ότι ο διαγωνισμός τελεί υπό την αιγίδα της **Τράπεζας της Ελλάδος**, του **Τμήματος Οργάνωσης και Διοίκησης Επιχειρήσεων του Πανεπιστημίου Πειραιώς** και του **Κέντρου Ερευνών του Πανεπιστημίου Πειραιώς**.

Το θέμα του 1ου Διαγωνισμού θα είναι «**Τα οφέλη της Αποταμίευσης»** και σε αυτόν μπορούν να συμμετάσχουν οι μαθητές και οι μαθήτριες που φοιτούν στην **ΣΤ’ Δημοτικού** σε όλα τα σχολεία της χώρας.

Σύμφωνα με την προκήρυξη του διαγωνισμού, **έως τις 27 Σεπτεμβρίου 2024** θα πρέπει οι εκπαιδευτικοί που διδάσκουν στην ΣΤ’ Δημοτικού ή η Διεύθυνση των ενδιαφερόμενων σχολείων να δηλώσουν ενδιαφέρον ως σχολείο για τη συμμετοχή των μαθητών της ΣΤ’ Δημοτικού στον μαθητικό διαγωνισμό, μέσω email στην ηλεκτρονική διεύθυνση info@gfli.gr. Στην δήλωση συμμετοχής θα αναφέρεται ο/η υπεύθυνος/η εκπαιδευτικός, ο αριθμός (κατά προσέγγιση) των μαθητών που θα συμμετάσχουν στον διαγωνισμό, η ηλεκτρονική διεύθυνση επικοινωνίας (email επικοινωνίας) του/της υπεύθυνου/ης εκπαιδευτικού καθώς και τηλέφωνο επικοινωνίας του/της υπεύθυνου/ης εκπαιδευτικού. Με την παρούσα επιστολή, σας ενημερώνουμε για την **παράταση** της ως άνω προθεσμίας **έως τις 10 Οκτωβρίου 2024**.

Στην συνέχεια, σύμφωνα με την προκήρυξη του διαγωνισμού, **έως τις 15 Οκτωβρίου 2024** θα πρέπει να αποσταλούν ηλεκτρονικά στο email info@gfli.gr οι αιτήσεις των μαθητών μαζί με το αντίστοιχο έγγραφο συναίνεσης των γονέων/κηδεμόνων για την συμμετοχή του/της μαθητή/-ήτριας στον μαθητικό διαγωνισμό καθώς και για την δημοσίευση των αποτελεσμάτων και των έργων αυτών στον ιστότοπο του Ινστιτούτου Χρηματοοικονομικού Αλφαβητισμού, στον έντυπο και στον ηλεκτρονικό τύπο. Με την παρούσα επιστολή, σας ενημερώνουμε για την **παράταση** της ως άνω προθεσμίας **έως τις 20 Οκτωβρίου 2024**.

Υπογραμμίζεται πως αποκλειστικός φορέας διοργάνωσης και υλοποίησης του 1ου Πανελλήνιου Μαθητικού Διαγωνισμού Αποταμίευσης είναι το **Ινστιτούτο Χρηματοοικονομικού Αλφαβητισμού**. Το Ινστιτούτο Χρηματοοικονομικού Αλφαβητισμού, το οποίο ιδρύθηκε το 2016 από τον Νικόλαο Δ. Φίλιππα, Καθηγητή Χρηματοοικονομικής του Πανεπιστημίου Πειραιώς, αποτελεί την πρώτη Αστική Μη Κερδοσκοπική Εταιρεία (Α.Μ.Κ.Ε.) στην Ελλάδα που στοχεύει στη διάδοση της χρηματοοικονομικής γνώσης και στην καταπολέμηση του χρηματοοικονομικού αναλφαβητισμού. Μακροπρόθεσμος στόχος του Ινστιτούτου είναι η δημιουργία μιας νέας γενιάς ενημερωμένων και χρηματοοικονομικά υπεύθυνων πολιτών. Μιας κοινωνίας όπου οι πολίτες, χωρίς κανέναν χρηματοοικονομικό αποκλεισμό, θα έχουν τις γνώσεις και τις ικανότητες να αντιληφθούν καλύτερα «τη μεγάλη εικόνα» της οικονομίας, τη χρησιμότητα των χρηματοοικονομικών προϊόντων και τη λειτουργία των αγορών, ώστε σε κάθε φάση της ζωής τους να μπορούν να λαμβάνουν τις βέλτιστες αποφάσεις για την αποτελεσματική διαχείριση των χρημάτων τους. Με τον τρόπο αυτό οι καλά ενημερωμένοι πολίτες θα βελτιώσουν το επίπεδο της ατομικής και οικογενειακής τους χρηματοοικονομικής ευημερίας με θετικό αντίκτυπο και σε επίπεδο κοινοτήτων και κοινωνιών. Με τις πρωτοβουλίες του, το Ινστιτούτο στοχεύει να συμβάλει σημαντικά στη δημιουργία μιας μακροπρόθεσμης εθνικής στρατηγικής για την αντιμετώπιση του χρηματοοικονομικού αναλφαβητισμού στην Ελλάδα, μέσω πληθώρας δράσεων, όπως είναι χαρακτηριστικά η παροχή υλικού χρηματοοικονομικής εκπαίδευσης για τα Δημοτικά Σχολεία και υλικού προσωπικής χρηματοοικονομικής ενδυνάμωσης για τα παιδιά σε εθνικό επίπεδο, με σκοπό τη διάχυση της χρηματοοικονομικής παιδείας και γνώσης.

Αναλυτικές πληροφορίες για την διάρθρωση του **1ου Πανελλήνιου Μαθητικού Διαγωνισμού Αποταμίευσης** προσφέρονται στα συνοδευτικά έγγραφα.

Με την ευκαιρία της παρούσας επιστολής, θα ήθελα να σας καλέσω να συμμετάσχετε ενεργά στον διαγωνισμό, με σκοπό να συμβάλλετε καθοριστικά στην χρηματοοικονομική ενδυνάμωση των μαθητών/-τριών σας και ιδιαίτερα στην ενστάλαξη της καλής συνήθειας της αποταμίευσης, με την δέσμευση ότι το Ινστιτούτο Χρηματοοικονομικού Αλφαβητισμού θα βρίσκεται διαρκώς δίπλα σας για να σας υποστηρίξει.

Με εκτίμηση,

Νικόλαος Δ. Φίλιππας

Καθηγητής Χρηματοοικονομικής του Πανεπιστημίου Πειραιώς

Πρόεδρος και Ιδρυτής του Ινστιτούτου Χρηματοοικονομικού Αλφαβητισμού